Bien Hoa
Store norske leksikon,Geografi,Verdens geografi,Asia,Vietnams geografi
Bien Hoa er en by i det sørlige Vietnam, ved elven Dong Nai, 30 kilometer nordøst for Ho Chi Minh-byen (Saigon). Byen har 1 250 800 innbyggere, inklusiv forsteder (2018).
Historisk bakgrunn Byen ble grunnlagt av kinesiske immigranter i 1680-årene. I 1953 etablerte kolonimakten Frankrike en militær flybase ved byen. Denne basen, som ble utvidet av USA under Vietnamkrigen, brukes nå av det vietnamesiske flyvåpen. Bien Hoa er kjent som det første sted hvor amerikanske soldater falt under Vietnamkrigen (1959). Byen ble påført store ødeleggelser under de siste kampene av denne krigen i 1975. Næringsliv og transport Bien Hoa er et handelssentrum og en allsidig industriby, med blant annet stålvalseverk, treforedlings-, tømmer- og sukkerindustri, keramikk- og porselensindustri. Bien Hoa er en stasjon på jernbanelinjen mellom Hanoi og Ho Chi Minh-byen. Det er motorvei mellom Bien Hoa og Ho Chi Minh-byen. Les mer i Store norske leksikon Vietnams historie Vietnam Vietnamkrigen økonomi og næringsliv i Vietnam Vietnams geografi